Document ID: /roh_data/filtered/fineweb-2-filterrobots_roh.jsonl.gz/28716

Tar il persunal da sgular duai en l’avegnir dar tests d’alcohol senza annunzia. Quai pretenda il parlament a Berna. Uschia vul el augmentar la segirezza dals passagiers. Actualmain dastga il persunal mo vegnir controllà, sch’i dat in suspect concret.
Ultra da quai pretenda ina maioritad dal Cussegl dals chantuns d’introducir in dretg d’annunzia per medis: Infurmaziuns davart acutas malsognas psichicas u fisicas duajan vegnir dadas vinavant a l’Uffizi federal d’aviatica civila. Qui ha il Cussegl dals chantuns confermà cun 31 ad 11 vuschs.
Perquai ch'il Cussegl naziunal aveva stritgà questa part durant la sessiun da stad, sto el uss anc ina giada decider en chaussa.